CELEX: 52022PC0040
Language: el
Date: 2022-02-11
Title: Πρόταση ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφασης 2013/54/ΕΕ όσον αφορά τη χορήγηση άδειας στη Δημοκρατία της Σλοβενίας να συνεχίσει να εφαρμόζει το ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 11.2.2022
            COM(2022) 40 final
            2022/0028(NLE)
            
            Πρόταση
            ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της εκτελεστικής απόφασης 2013/54/ΕΕ όσον αφορά τη χορήγηση άδειας στη Δημοκρατία της Σλοβενίας να συνεχίσει να εφαρμόζει το ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  1
                (στο εξής: οδηγία ΦΠΑ), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να εφαρμόζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του φόρου ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις 27 Οκτωβρίου 2021, η Σλοβενία ζήτησε την άδεια να συνεχίσει να εφαρμόζει, μέχρι τις 31 Δεκεμβρίου 2024, μέτρο παρέκκλισης από το άρθρο 287 της οδηγίας ΦΠΑ, με το οποίο επιτρέπεται στη Σλοβενία να απαλλάσσει από τον ΦΠΑ τους υποκείμενους σε φόρο με ετήσιο κύκλο εργασιών που δεν υπερβαίνει τις 50 000 EUR.
            
            
               Σύμφωνα με το άρθρο 395 παράγραφος 2 δεύτερο εδάφιο της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολή της 15ης Νοεμβρίου 2021, σχετικά με το αίτημα που υπέβαλε η Σλοβενία. Η Επιτροπή γνωστοποίησε στη Σλοβενία, με επιστολή της 16ης Νοεμβρίου 2021, ότι διέθετε όλες τις αναγκαίες πληροφορίες για την εξέταση του αιτήματος.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Ο τίτλος XII κεφάλαιο 1 της οδηγίας ΦΠΑ παρέχει στα κράτη μέλη τη δυνατότητα να θεσπίζουν ειδικά καθεστώτα για τις μικρές επιχειρήσεις, συμπεριλαμβανομένης της δυνατότητας να απαλλάσσουν τους υποκείμενους στον φόρο με ετήσιο κύκλο εργασιών κατώτερο από ένα συγκεκριμένο όριο. Η εν λόγω απαλλαγή σημαίνει ότι ο υποκείμενος στον φόρο δεν οφείλει να χρεώνει ΦΠΑ για τις παραδόσεις ή παροχές που πραγματοποιεί και, συνεπώς, δεν έχει δικαίωμα έκπτωσης του ΦΠΑ επί των εισροών του.
            
            
               Δυνάμει του άρθρου 287 της οδηγίας ΦΠΑ, τα κράτη μέλη που προσχώρησαν μετά την 1η Ιανουαρίου 1978 μπορούν να απαλλάσσουν τους υποκείμενους στον φόρο των οποίων ο ετήσιος κύκλος εργασιών είναι το πολύ ίσος με την αντίστοιχη αξία στο εθνικό νόμισμα των ποσών που καθορίζονται στην εν λόγω διάταξη, με βάση τον συντελεστή μετατροπής που ίσχυε την ημέρα της προσχώρησής τους.
            
            
               Σύμφωνα με το άρθρο 287 σημείο 15 της οδηγίας ΦΠΑ, η Σλοβενία μπορεί να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει το ισόποσο των 25 000 EUR σε εθνικό νόμισμα.
            
            
               Με την εκτελεστική απόφαση 2013/54/ΕΕ του Συμβουλίου
                  2
               , επετράπη στη Σλοβενία, έως τις 31 Δεκεμβρίου 2015, να εφαρμόζει υψηλότερο όριο και, ως εκ τούτου, να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τις 50 000 EUR. Η εν λόγω άδεια παρατάθηκε αρχικά με την εκτελεστική απόφαση (ΕΕ) 2015/2089 του Συμβουλίου
                  3
                έως τις 31 Δεκεμβρίου 2018 και στη συνέχεια με την εκτελεστική απόφαση (ΕΕ) 2018/1700 του Συμβουλίου
                  4
                έως τις 31 Δεκεμβρίου 2021. 
            
            
               Η Σλοβενία ζήτησε ακόμη μία παράταση του εν λόγω ειδικού μέτρου για περιορισμένη περίοδο.
            
            
               Η άδεια να συνεχιστεί η εφαρμογή της απαλλαγής πέραν του 2021 για τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τις 50 000 EUR θα αποτελούσε σημαντική απλούστευση για τα πρόσωπα που δραστηριοποιούνται σε σχετικά μικρές επιχειρήσεις. Οι υποκείμενοι στον φόρο που επωφελούνται αυτής της απαλλαγής δεν απαιτείται να εκπίπτουν και να καταβάλλουν ΦΠΑ, να είναι εγγεγραμμένοι στα μητρώα ΦΠΑ ή να τηρούν πλήρως λεπτομερή λογιστικά βιβλία στα οποία καταχωρίζουν τις πράξεις που υπόκεινται σε ΦΠΑ. Χάρη στις παραπάνω απλουστεύσεις, οι ιδιοκτήτες μικρών επιχειρήσεων έχουν τη δυνατότητα να αφιερώσουν περισσότερο χρόνο και πόρους στην ανάπτυξη της επιχείρησής τους. Το ειδικό μέτρο είναι και θα παραμείνει πλήρως προαιρετικό για τους υποκείμενους στον φόρο. Ως εκ τούτου, οι μικρές επιχειρήσεις των οποίων ο κύκλος εργασιών δεν υπερβαίνει το όριο θα εξακολουθήσουν να έχουν τη δυνατότητα να ασκούν το δικαίωμά τους να εφαρμόζουν το κανονικό καθεστώς ΦΠΑ.
            
            
               Επιπλέον, το κόστος είσπραξης του ΦΠΑ από τους υποκείμενους στον φόρο που δραστηριοποιούνται σε επιχειρήσεις με σχετικά χαμηλό κύκλο εργασιών, το οποίο προκύπτει από την παροχή φορολογικών υπηρεσιών στους εν λόγω υποκείμενους στον φόρο και από τον έλεγχο των φορολογικών τους δηλώσεων, είναι δυσανάλογα υψηλό σε σύγκριση με το ποσό του εισπραττόμενου φόρου. Ως εκ τούτου, με την εφαρμογή απαλλαγής από τον ΦΠΑ για τους ιδιοκτήτες μικρών επιχειρήσεων, η φορολογική διοίκηση μπορεί να διοχετεύσει περισσότερους πόρους για την πρόληψη και την καταπολέμηση της φορολογικής απάτης, της φοροδιαφυγής και της φοροαποφυγής, καθώς και για τη βελτίωση της ποιότητας των φορολογικών υπηρεσιών και της αποτελεσματικότητας κατά την είσπραξη του ΦΠΑ από επιχειρήσεις μεγάλης κλίμακας.
            
            
               Σύμφωνα με τη Σλοβενία, το 2019, το 48 % του συνόλου των εγγεγραμμένων υποκείμενων στον φόρο (δηλαδή περίπου 60 000) είχαν ετήσιο κύκλο εργασιών 50 000 EUR ή μικρότερο, που αντιστοιχεί στο 1 % του συνολικού φορολογητέου κύκλου εργασιών που αφορά τους σκοπούς του ΦΠΑ. Εκτιμά ότι περίπου 2 000 από τους εν λόγω υποκείμενους στον φόρο (εξαιρουμένων εκείνων που επέλεξαν τη φορολόγηση) έχουν ετήσιο κύκλο εργασιών μεταξύ 25 000 και 50 000 EUR. Η συμπερίληψη των εν λόγω υποκείμενων στο φόρο στο σύστημα ΦΠΑ θα είχε ως αποτέλεσμα την αύξηση των κρατικών εσόδων από τον ΦΠΑ κατά 0,3 %.
            
            
               Ως εκ τούτου, το ειδικό μέτρο δεν επηρεάζει σημαντικά το συνολικό ποσό των εσόδων ΦΠΑ ούτε το συνολικό ποσό των φορολογικών εσόδων που εισπράττονται στο στάδιο της τελικής κατανάλωσης.
            
            
               Το ειδικό μέτρο, το οποίο απλοποιεί τις υποχρεώσεις των μικρών επιχειρήσεων, συνάδει με τους στόχους που έχει θέσει η Ευρωπαϊκή Ένωση για τις μικρές επιχειρήσεις.
            
            
               Δεδομένων των θετικών επιπτώσεων στη μείωση του διοικητικού φόρτου για τις επιχειρήσεις και τη φορολογική διοίκηση, καθώς και της απουσίας σημαντικών επιπτώσεων στα συνολικά έσοδα από τον ΦΠΑ, κρίνεται σκόπιμο να επιτραπεί στη Σλοβενία να παρατείνει την εφαρμογή του ειδικού μέτρου έως τις 31 Δεκεμβρίου 2024.
            
            
               •Συνέπεια με τις ισχύουσες διατάξεις στον τομέα πολιτικής
            
            
               Το μέτρο παρέκκλισης συνάδει με τους στόχους της οδηγίας (ΕΕ) 2020/285 για την τροποποίηση των άρθρων 281 έως 294 της οδηγίας ΦΠΑ σχετικά με το ειδικό καθεστώς για τις μικρές επιχειρήσεις
                  5
               , η οποία προέκυψε από το σχέδιο δράσης για τον ΦΠΑ
                  6
               , και αποσκοπεί στη δημιουργία ενός σύγχρονου, απλουστευμένου καθεστώτος για τις επιχειρήσεις αυτές. Συγκεκριμένα, στοχεύει στη μείωση του κόστους συμμόρφωσης με το καθεστώς ΦΠΑ και των στρεβλώσεων του ανταγωνισμού τόσο στο εσωτερικό της χώρας όσο και σε επίπεδο ΕΕ, στον περιορισμό των αρνητικών επιπτώσεων από την επιβολή ορίου, καθώς και στη διευκόλυνση της συμμόρφωσης και της παρακολούθησης των επιχειρήσεων από τις φορολογικές διοικήσεις.
            
         
         
            
               Επιπλέον, το όριο των 50 000 EUR συνάδει με την οδηγία (ΕΕ) 2020/285, στον βαθμό που επιτρέπει στα κράτη μέλη να καθορίζουν το όριο του ετήσιου κύκλου εργασιών που απαιτείται για την απαλλαγή από τον ΦΠΑ σε επίπεδο που δεν υπερβαίνει τις 85 000 EUR (ή το αντίστοιχο ποσό σε εθνικό νόμισμα).
            
            
               Ανάλογες παρεκκλίσεις, με τις οποίες απαλλάσσονται από τον ΦΠΑ οι υποκείμενοι στον φόρο με ετήσιο κύκλο εργασιών που δεν υπερβαίνει ένα ορισμένο όριο, σύμφωνα με τα άρθρα 285 και 287 της οδηγίας ΦΠΑ, έχουν εγκριθεί και για άλλα κράτη μέλη. Για τις Κάτω Χώρες
                  7
                και το Βέλγιο
                  8
                έχει εγκριθεί όριο 25 000 EUR· για την Ιταλία
                  9
                όριο 30 000 EUR και για το Λουξεμβούργο
                  10
                35 000 EUR· για την Πολωνία
                  11
               , τη Λετονία
                  12
                και την Εσθονία
                  13
                έχει εγκριθεί όριο 40 000 EUR· για την Ουγγαρία
                  14
                όριο 48 000 EUR· για τη Λιθουανία
                  15
                όριο 55 000 EUR· για την Κροατία
                  16
                όριο 45 000 EUR· για τη Μάλτα
                  17
                όριο 30 000 EUR· και για τη Ρουμανία
                  18
                όριο 88 500 EUR.
            
            
               Οι παρεκκλίσεις από την οδηγία ΦΠΑ θα πρέπει πάντοτε να ισχύουν για περιορισμένο διάστημα, ώστε να καθίσταται δυνατή η αξιολόγηση των αποτελεσμάτων τους. Επιπλέον, η συμπερίληψη ημερομηνίας λήξης ισχύος του ειδικού μέτρου στις 31 Δεκεμβρίου 2024, όπως ζήτησε η Σλοβενία, ευθυγραμμίζεται με τις απαιτήσεις της οδηγίας (ΕΕ) 2020/285. Η οδηγία αυτή προβλέπει την 1η Ιανουαρίου 2025 ως την ημερομηνία κατά την οποία τα κράτη μέλη θα πρέπει να εφαρμόσουν τις εθνικές διατάξεις τις οποίες οφείλουν να θεσπίσουν προκειμένου να συμμορφωθούν με αυτήν.
            
            
               Συνεπώς, το προτεινόμενο μέτρο είναι σύμφωνο με τις διατάξεις της οδηγίας ΦΠΑ.
            
            
               •Συνέπεια με άλλες πολιτικές της Ένωσης
            
            
               Η Επιτροπή τονίζει σταθερά την ανάγκη θέσπισης απλούστερων κανόνων για τις μικρές επιχειρήσεις. Εν προκειμένω, η Επιτροπή εξέδωσε τον Μάρτιο του 2020 «Στρατηγική για τις ΜΜΕ με στόχο μια βιώσιμη και ψηφιακή Ευρώπη»
                  19
               , βάσει της οποίας δεσμεύεται να συνεχίσει τις προσπάθειές της για τη μείωση της επιβάρυνσης των ΜΜΕ. Ο στόχος της μείωσης της κανονιστικής επιβάρυνσης των ΜΜΕ συνιστά έναν από τους πυλώνες της εν λόγω στρατηγικής. Το ειδικό αυτό μέτρο είναι σύμφωνο με τους στόχους αυτούς, όσον αφορά τους δημοσιονομικούς κανόνες. Συνάδει επίσης με το Σχέδιο δράσης του 2020 για δίκαιη και απλή φορολόγηση που στηρίζει τη στρατηγική ανάκαμψης
                  20
               , στο οποίο αναγνωρίζεται ότι το κόστος φορολογικής συμμόρφωσης παραμένει υψηλό στην ΕΕ και ότι το κόστος συμμόρφωσης είναι συνήθως σημαντικά υψηλότερο για τις μικρές απ’ ό,τι για τις μεγάλες επιχειρήσεις.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρο 395 της οδηγίας ΦΠΑ.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Δεδομένης της διάταξης της οδηγίας ΦΠΑ στην οποία βασίζεται, η πρόταση εμπίπτει στην αποκλειστική αρμοδιότητα της Ευρωπαϊκής Ένωσης. Συνεπώς, δεν έχει εφαρμογή η αρχή της επικουρικότητας.
            
            
               •Αναλογικότητα
            
            
               Η απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.
            
            
               Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό, δηλαδή την απλούστευση της είσπραξης του φόρου προς όφελος των μικρών υποκείμενων στον φόρο, αλλά και της φορολογικής διοίκησης.
            
            
               •Επιλογή της νομικής πράξης
            
            
               Ως νομική πράξη προτείνεται η εκτελεστική απόφαση του Συμβουλίου.
            
            
               Βάσει του άρθρου 395 της οδηγίας ΦΠΑ, παρέκκλιση από τους κοινούς κανόνες ΦΠΑ είναι δυνατή μόνο κατόπιν έγκρισης του Συμβουλίου, το οποίο αποφασίζει ομόφωνα έπειτα από πρόταση της Επιτροπής. Συνεπώς, η εκτελεστική απόφαση του Συμβουλίου είναι η καταλληλότερη νομική πράξη, διότι μπορεί να απευθύνεται σε μεμονωμένο κράτος μέλος.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               Δεν πραγματοποιήθηκε διαβούλευση με τα ενδιαφερόμενα μέρη. Η παρούσα πρόταση βασίζεται σε αίτημα της Σλοβενίας και αφορά μόνο το συγκεκριμένο κράτος μέλος.
            
         
         
            
               •Εκτίμηση επιπτώσεων
            
            
               Στόχος της πρότασης εκτελεστικής απόφασης του Συμβουλίου είναι η συνέχιση, για τρία ακόμη έτη, μέτρου απλούστευσης το οποίο καταργεί πολλές υποχρεώσεις όσον αφορά τον ΦΠΑ για τις επιχειρήσεις με ετήσιο κύκλο εργασιών που δεν υπερβαίνει το ποσό των 50 000 EUR και, το οποίο, συνεπώς, έχει θετικό αντίκτυπο στη μείωση του διοικητικού φόρτου για τις επιχειρήσεις και τη φορολογική διοίκηση, χωρίς σημαντικές επιπτώσεις στα συνολικά έσοδα ΦΠΑ. Λόγω του περιορισμένου πεδίου εφαρμογής της παρέκκλισης και της περιορισμένης χρονικά εφαρμογής της, οι επιπτώσεις του μέτρου θα είναι σε κάθε περίπτωση περιορισμένες.
            
            
               Το μέτρο παρέκκλισης θα είναι προαιρετικό για τους υποκείμενους στον φόρο. Οι υποκείμενοι στον φόρο θα μπορούν να επιλέξουν την υπαγωγή στο κανονικό καθεστώς του ΦΠΑ σύμφωνα με το άρθρο 290 της οδηγίας 2006/112/ΕΚ.
            
            
               •Θεμελιώδη δικαιώματα
            
            
               Η πρόταση δεν έχει επιπτώσεις στην προστασία των θεμελιωδών δικαιωμάτων.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Μετά την έναρξη ισχύος του κανονισμού (ΕΕ, Ευρατόμ) 2021/769 του Συμβουλίου, της 30ής Απριλίου 2021, για την τροποποίηση του κανονισμού (ΕΟΚ, Ευρατόμ) αριθ. 1553/89 για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας
                  21
               , η Σλοβενία δεν θα προβεί σε υπολογισμό της αντισταθμιστικής αποζημίωσης όσον αφορά τις καταστάσεις του ιδίου πόρου που προέρχεται από τον ΦΠΑ για το οικονομικό έτος 2021 και εξής.
            
            
               2022/0028 (NLE)
            
            
               Πρόταση
            
            
               ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της εκτελεστικής απόφασης 2013/54/ΕΕ όσον αφορά τη χορήγηση άδειας στη Δημοκρατία της Σλοβενίας να συνεχίσει να εφαρμόζει το ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  22
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Το άρθρο 287 σημείο 15 της οδηγίας 2006/112/ΕΚ επιτρέπει στη Σλοβενία να απαλλάσσει από τον φόρο προστιθέμενης αξίας (στο εξής: ΦΠΑ) τους υποκείμενους στον φόρο των οποίων ο ετήσιος κύκλος εργασιών δεν υπερβαίνει το ισόποσο των 25 000 EUR σε εθνικό νόμισμα, με βάση τον συντελεστή μετατροπής που ίσχυε κατά την ημερομηνία προσχώρησής της.
            
            
               (2)Με την εκτελεστική απόφαση 2013/54/ΕΕ του Συμβουλίου
                  23
               , επετράπη στη Σλοβενία, έως τις 31 Δεκεμβρίου 2015, να εισαγάγει ειδικό μέτρο παρέκκλισης από το άρθρο 287 σημείο 15 της οδηγίας 2006/112/ΕΚ και, ως εκ τούτου, να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τις 50 000 EUR (στο εξής: ειδικό μέτρο). Η εν λόγω άδεια παρατάθηκε δύο φορές, πιο πρόσφατα με την εκτελεστική απόφαση (ΕΕ) 2018/1700 του Συμβουλίου
                  24
               , έως τις 31 Δεκεμβρίου 2021.
            
            
               (3)Με επιστολή που πρωτοκολλήθηκε στην Επιτροπή στις 27 Οκτωβρίου 2021, η Σλοβενία ζήτησε την άδεια να συνεχίσει να εφαρμόζει το ειδικό μέτρο μέχρι τις 31 Δεκεμβρίου 2024, ημερομηνία έως την οποία τα κράτη μέλη πρέπει να μεταφέρουν στο εθνικό τους δίκαιο την οδηγία (ΕΕ) 2020/285 του Συμβουλίου
                  25
               . Από την εν λόγω οδηγία προκύπτει ότι, από την 1η Ιανουαρίου 2025, θα επιτρέπεται στα κράτη μέλη να απαλλάσσουν από τον ΦΠΑ τις παραδόσεις αγαθών και τις παροχές υπηρεσιών που πραγματοποιούνται από υποκείμενους στον φόρο των οποίων ο ετήσιος κύκλος εργασιών στο κράτος μέλος δεν υπερβαίνει το όριο των 85 000 EUR ή το αντίστοιχο ποσό σε εθνικό νόμισμα.
            
            
               (4)Δυνάμει του άρθρου 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή διαβίβασε το αίτημα της Σλοβενίας στα άλλα κράτη μέλη με επιστολή της 15ης Νοεμβρίου 2021. Με επιστολή της 16ης Νοεμβρίου 2021, η Επιτροπή ενημέρωσε τη Σλοβενία ότι διέθετε όλες τις απαραίτητες πληροφορίες για την αξιολόγηση του αιτήματος.
            
         
         
            
               (5)Το ειδικό μέτρο συνάδει με την οδηγία (ΕΕ) 2020/285, η οποία αποσκοπεί στη μείωση του κόστους συμμόρφωσης των μικρών επιχειρήσεων και στην αποφυγή στρεβλώσεων του ανταγωνισμού στην εσωτερική αγορά.
            
            
               (6)Το ειδικό μέτρο θα παραμείνει προαιρετικό για τους υποκείμενους στον φόρο, δεδομένου ότι δύνανται πάντοτε να επιλέξουν την υπαγωγή στο κανονικό καθεστώς ΦΠΑ δυνάμει του άρθρου 290 της οδηγίας 2006/112/ΕΚ.
            
            
               (7)Βάσει των πληροφοριών που προσκόμισε η Σλοβενία, το ειδικό μέτρο θα έχει αμελητέα μόνο επίπτωση στο συνολικό ποσό των φορολογικών εσόδων που εισπράττει η Σλοβενία στο στάδιο της τελικής κατανάλωσης.
            
            
               (8)Μετά την έναρξη ισχύος του κανονισμού (ΕΕ, Ευρατόμ) 2021/769 του Συμβουλίου
                  26
               , η Σλοβενία δεν θα προβεί σε υπολογισμό της αντισταθμιστικής αποζημίωσης όσον αφορά τις καταστάσεις του ιδίου πόρου που προέρχεται από τον ΦΠΑ για το οικονομικό έτος 2021 και εξής.
            
            
               (9)Δεδομένων των θετικών επιπτώσεων του ειδικού μέτρου στη μείωση του διοικητικού φόρτου και του κόστους συμμόρφωσης τόσο για τις μικρές επιχειρήσεις όσο και για τις φορολογικές αρχές, καθώς και της απουσίας σημαντικής επίπτωσης στα συνολικά έσοδα από τον ΦΠΑ, θα πρέπει να επιτραπεί στη Σλοβενία να συνεχίσει να εφαρμόζει το ειδικό μέτρο.
            
            
               (10)Η άδεια να συνεχίσει να εφαρμόζει το ειδικό μέτρο θα πρέπει να ισχύει για περιορισμένο χρονικό διάστημα. Το χρονικό διάστημα θα πρέπει να είναι επαρκές ώστε να καθίσταται δυνατή η αξιολόγηση της αποτελεσματικότητας και της καταλληλότητας του ορίου. Επιπλέον, δυνάμει του άρθρου 3 παράγραφος 1 της οδηγίας (ΕΕ) 2020/285, τα κράτη μέλη πρέπει να θεσπίσουν και να δημοσιεύσουν, έως τις 31 Δεκεμβρίου 2024, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με το άρθρο 1 της εν λόγω οδηγίας, το οποίο τροποποιεί την οδηγία 2006/112/ΕΚ, και να εφαρμόσουν τις διατάξεις αυτές από την 1η Ιανουαρίου 2025. Συνεπώς, είναι σκόπιμο να επιτραπεί στη Σλοβενία να εφαρμόσει το ειδικό μέτρο έως τις 31 Δεκεμβρίου 2024.
            
            
               (11)Επομένως, η εκτελεστική απόφαση 2013/54/ΕΕ θα πρέπει να τροποποιηθεί αναλόγως,  
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Στο άρθρο 2 της εκτελεστικής απόφασης 2013/54/ΕΕ, το δεύτερο εδάφιο αντικαθίσταται από το ακόλουθο κείμενο:
            
            
               «Εφαρμόζεται από την 1η Ιανουαρίου 2013 έως την 31η Δεκεμβρίου 2024.».
            
            
               Άρθρο 2
            
            
               Η παρούσα απόφαση απευθύνεται στη Δημοκρατία της Σλοβενίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 347 της 11.12.2006, σ. 1.
               
               
                  
                     (2)
                  
                        Εκτελεστική απόφαση 2013/54/ΕΕ του Συμβουλίου, της 22ας Ιανουαρίου 2013, με την οποία επιτρέπεται στη Σλοβενία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 22 της 25.1.2013, σ. 15).
               
               
                  
                     (3)
                  
                        Εκτελεστική απόφαση (ΕΕ) 2015/2089 του Συμβουλίου, της 10ης Νοεμβρίου 2015, για την τροποποίηση της εκτελεστικής απόφασης 2013/54/ΕΕ με την οποία επιτρέπεται στη Σλοβενία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 302 της 19.11.2015, σ. 107).
               
               
                  
                     (4)
                  
                        Εκτελεστική απόφαση (ΕΕ) 2018/1700 του Συμβουλίου, της 6ης Νοεμβρίου 2018, για την τροποποίηση της εκτελεστικής απόφασης 2013/54/ΕΕ με την οποία επιτρέπεται στη Δημοκρατία της Σλοβενίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 285 της 13.11.2018, σ. 78).
               
               
                  
                     (5)
                  
                        Οδηγία (ΕΕ) 2020/285 του Συμβουλίου, της 18ης Φεβρουαρίου 2020, για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά το ειδικό καθεστώς για τις μικρές επιχειρήσεις και του κανονισμού (ΕΕ) αριθ. 904/2010 όσον αφορά τη διοικητική συνεργασία και την ανταλλαγή πληροφοριών με σκοπό την παρακολούθηση της ορθής εφαρμογής του ειδικού καθεστώτος για τις μικρές επιχειρήσεις (ΕΕ L 62 της 2.3.2020, σ. 13).
               
               
                  
                     (6)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή σχετικά με ένα σχέδιο δράσης για τον ΦΠΑ – Προς έναν ενιαίο χώρο ΦΠΑ στην ΕΕ – Η ώρα των αποφάσεων [COM(2016) 148 final].
               
               
                  
                     (7)
                  
                        Εκτελεστική απόφαση (ΕΕ) 2018/1904 του Συμβουλίου, της 4ης Δεκεμβρίου 2018, που επιτρέπει στις Κάτω Χώρες να εισαγάγουν ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 310 της 6.12.2018, σ. 25).
               
               
                  
                     (8)
                  
                        Εκτελεστική απόφαση (ΕΕ) 2018/2077 του Συμβουλίου, της 20ής Δεκεμβρίου 2018, για την τροποποίηση της εκτελεστικής απόφασης 2013/53/ΕΕ που επιτρέπει στο Βασίλειο του Βελγίου να εισάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 331 της 28.12.2018, σ. 222).
               
               
                  
                     (9)
                  
                        Εκτελεστική απόφαση (ΕΕ) 2016/1988 του Συμβουλίου, της 8ης Νοεμβρίου 2016, για την τροποποίηση της εκτελεστικής απόφασης 2013/678/ΕΕ που επιτρέπει στην Ιταλική Δημοκρατία να συνεχίσει να εφαρμόζει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 306 της 15.11.2016, σ. 11).
               
               
                  
                     (10)
                  
                        Εκτελεστική απόφαση (ΕΕ) 2019/2210 του Συμβουλίου, της 19ης Δεκεμβρίου 2019, για την τροποποίηση της εκτελεστικής απόφασης 2013/677/ΕΕ που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 332 της 23.12.2019, σ. 155).
               
               
                  
                     (11)
                  
                        Εκτελεστική απόφαση (ΕΕ) 2018/1919 του Συμβουλίου, της 4ης Δεκεμβρίου 2018, για την τροποποίηση της απόφασης 2009/790/ΕΚ που επιτρέπει στη Δημοκρατία της Πολωνίας να εφαρμόσει μέτρο παρέκκλισης του άρθρου 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 311 της 7.12.2018, σ. 32).
               
               
                  
                     (12)
                  
                        Εκτελεστική απόφαση (ΕΕ) 2020/1261 του Συμβουλίου, της 4ης Σεπτεμβρίου 2020, για την τροποποίηση της εκτελεστικής απόφασης (ΕΕ) 2017/2408 που επιτρέπει στη Δημοκρατία της Λετονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 296 της 10.9.2020, σ. 4).
               
               
                  
                     (13)
                  
                        Εκτελεστική απόφαση (ΕΕ) 2021/358 του Συμβουλίου, της 22ας Φεβρουαρίου 2021, για την τροποποίηση της εκτελεστικής απόφασης (ΕΕ) 2017/563 που επιτρέπει στη Δημοκρατία της Εσθονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 69 της 26.2.2021, σ. 4).
               
               
                  
                     (14)
                  
                        Εκτελεστική απόφαση (ΕΕ) 2018/1490 του Συμβουλίου, της 2ας Οκτωβρίου 2018, με την οποία επιτρέπεται στην Ουγγαρία να εισαγάγει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 252 της 8.10.2018, σ. 38).
               
               
                  
                     (15)
                  
                        Εκτελεστική απόφαση (ΕΕ) 2021/86 του Συμβουλίου, της 22ας Ιανουαρίου 2021, που επιτρέπει στη Δημοκρατία της Λιθουανίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 30 της 28.1.2021, σ. 2).
               
               
                  
                     (16)
                  
                        Εκτελεστική απόφαση (ΕΕ) 2020/1661 του Συμβουλίου, της 3ης Νοεμβρίου 2020, για την τροποποίηση της εκτελεστικής απόφασης (ΕΕ) 2017/1768 με την οποία επιτρέπεται στη Δημοκρατία της Κροατίας να εισαγάγει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 374 της 10.11.2020, σ. 4).
               
               
                  
                     (17)
                  
                        Εκτελεστική απόφαση (ΕΕ) 2021/753 του Συμβουλίου, της 6ης Μαΐου 2021, που επιτρέπει στη Μάλτα να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, και καταργεί την εκτελεστική απόφαση (ΕΕ) 2018/279 (ΕΕ L 163 της 10.5.2021, σ. 1).
               
               
                  
                     (18)
                  
                        Εκτελεστική απόφαση (ΕΕ) 2020/1260 του Συμβουλίου, της 4ης Σεπτεμβρίου 2020, για την τροποποίηση της εκτελεστικής απόφασης (ΕΕ) 2017/1855 με την οποία επιτρέπεται στη Ρουμανία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 296 της 10.9.2020, σ. 1).
               
               
                  
                     (19)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών – Στρατηγική για τις ΜΜΕ με στόχο μια βιώσιμη και ψηφιακή Ευρώπη [COM(2020) 103 final].
               
               
                  
                     (20)
                  
                        Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο – Σχέδιο δράσης για δίκαιη και απλή φορολόγηση που στηρίζει τη στρατηγική ανάκαμψης [COM(2020) 312 final].
               
               
                  
                     (21)
                  
                        Κανονισμός (ΕΕ, Ευρατόμ) 2021/769 του Συμβουλίου, της 30ής Απριλίου 2021, για την τροποποίηση του κανονισμού (ΕΟΚ, Ευρατόμ) αριθ. 1553/89 για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (ΕΕ L 165 της 11.5.2021, σ. 9).
               
               
                  
                     (22)
                  
                        ΕΕ L 347 της 11.12.2006, σ. 1.
               
               
                  
                     (23)
                  
                        Εκτελεστική απόφαση 2013/54/ΕΕ του Συμβουλίου, της 22ας Ιανουαρίου 2013, με την οποία επιτρέπεται στη Σλοβενία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 22 της 25.1.2013, σ. 15).
               
               
                  
                     (24)
                  
                        Εκτελεστική απόφαση (ΕΕ) 2018/1700 του Συμβουλίου, της 6ης Νοεμβρίου 2018, για την τροποποίηση της εκτελεστικής απόφασης 2013/54/ΕΕ με την οποία επιτρέπεται στη Δημοκρατία της Σλοβενίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 285 της 13.11.2018, σ. 78).
               
               
                  
                     (25)
                  
                        Οδηγία (ΕΕ) 2020/285 του Συμβουλίου, της 18ης Φεβρουαρίου 2020, για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά το ειδικό καθεστώς για τις μικρές επιχειρήσεις και του κανονισμού (ΕΕ) αριθ. 904/2010 όσον αφορά τη διοικητική συνεργασία και την ανταλλαγή πληροφοριών με σκοπό την παρακολούθηση της ορθής εφαρμογής του ειδικού καθεστώτος για τις μικρές επιχειρήσεις (ΕΕ L 62 της 2.3.2020, σ. 13).
               
               
                  
                     (26)
                  
                        Κανονισμός (ΕΕ, Ευρατόμ) 2021/769 του Συμβουλίου, της 30ής Απριλίου 2021, για την τροποποίηση του κανονισμού (ΕΟΚ, Ευρατόμ) αριθ. 1553/89 για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (ΕΕ L 165 της 11.5.2021, σ. 9).